ডিনোক্যাম্প্যাস ককিনেলা আর ওর দুর্ভাগা গুবরেপোকার কি হলো শেষ পর্যন্ত? কানাডার মন্ট্রিল বিশ্ববিদ্যালয়ে ফ্যানি মুরির নের্তৃত্বে এক গবেষকদল এক চমকপ্রদ তথ্য আবিষ্কার করেছেন। গুবরেপোকাকে তার বাচ্চার দেহরক্ষী বানানোর মাধ্যমে ওই বোলতা সম্ভবত অন্য একটি ভাইরাসের সম্প্রসারিত ফেনোটাইপ হিসেবে কাজ করছে! গবেষকরা দেখেছেন বোলতাটি গুবরেপোকার দেহে ডিম ঢুকিয়ে দেয়ার সময় অনেকগুলো রাসায়নিকসহ একটি মিশ্রনও ঢুকিয়ে দেয়। এ মিশ্রণের মধ্যে একটি ভাইরাসও থাকে যেটি কি না বোলতার ডিম্বাশয়ের মধ্যে বংশবৃদ্ধি করে। গবেষণালব্ধ কিছু উপাত্ত বলছে এই ভাইরাসটিই গুবরেপোকাটাকে বোলতার গুটির দেহরক্ষাকারী জিন্দালাশ বানিয়ে দেয়।